**Rīgas kauss**, arī **Rīga Open** (angļu: *Riga Cup; Riga Open*) ir pasaulē visplašākais regulārais galda hokeja turnīrs, kurā ik gadus piedalās vairāk nekā 200 spēlētāju. Sacensības organizē Latvijas Galda hokeja federācija (LGHF), turnīrs ir iekļauts Pasaules tūres svarīgāko 6 turnīru (*Supersērijas*) sarakstā. Tradicionāli notiek Rīgā decembra sākumā.

Vēsture
-------

### Priekšvēsture

Rīgas kausa sacensības 2016. gadā
1998.—1999. gadā Latvijā sāka organizatoriski attīstīties galda hokejs uz firmas Stiga laukumiem, uz kuriem tolaik Eiropā jau notika vietējie un pasaules čempionāti. Rīgā, galvenokārt gan ēdināšanas iestādēs, notika dažādi nelieli turnīri, spēles klasi nodemonstrēt ieradās Zviedrijas galda hokeja emisārs Jērans Agdurs, un domubiedru grupa izveidoja Rīgas Galda hokeja klubu (RGHK), piesaistot arī laukumu tirdzniecības pārstāvjus. Viens no uzstādītajiem mērķiem bija pārvērst galda hokeju par sporta veidu ar izstrādātu masu turnīru sistēmu un attiecīgu pāriešanu uz sporta zālēm kafejnīcu vietā. Cits mērķis bija palielināt galda hokeja popularitāti.

### 2000. gads

Vasara galda hokejam ir "klusā sezona", jo tas parasti tiek spēlēts telpās un karstā laikā tas nav populāri. Arī iknedēļas turnīri "Lido" atpūtas kompleksa alus pagrabiņā uz vasaru pārtrūka intereses trūkuma dēļ. Pēc pārrunām ar kompleksa vadību, tika nolemts sarīkot lielu turnīru visiem gribētājiem lielteltī kompleksa teritorijā un tas ar LSPA tehnisko atbalstu tika izdarīts 10. jūnijā. Atsaucība bija tiem laikiem liela, piedalījās 55 spēlētāji, ieskaitot divus viesus no Krievijas — žurnālistu Mihailu Margoli un dziedātāju Aleksandru Minčenko, kuri tai laikā veica galda hokeja organizācijas darbu attiecīgi Maskavā un Sanktpēterburgā. Tolaik Krievijas viesu meistarība bija zemāka nekā Latvijas vadošajiem spēlētājiem, un viņiem neizdevās iekļūt pat izslēgšanas spēļu sešpadsmitniekā. Turnīrā uzvaru svinēja RGHK vadītājs R. Sternāts.

Pirmajā turnīrā bija nežēlīga atlases sistēma un neliels spēļu skaits dalībniekiem, bez tam, gaišajā teltī bija pārmērīgs karstums. Organizatori redzēja, ka kaut kas jāmaina, bet inventāra un pieredzes trūkums tobrīd nepieļāva visu atrisināt. R. Blūmentāla vadībā izveidotā LGHF, kuras valdē tika iekļauti tābrīža labākie spēlētāji, izlēma turpmāk turnīru aizvadīt ziemā telpās un spēja atrast nākamajām lielsacensībām piemērotāku vietu — VEF Kultūras pili, tomēr pat tur platības izrādījās par maz. Uz decembrī noorganizēto otro Rīgas kausu ieradās 189 cilvēki, un 173 no tiem izspēlēja kvalifikācijas kārtu no 6 spēlēm pēc Šveices sistēmas, pēc tam labākajiem pārejot pie izslēgšanas spēlēm ar reitingotākajiem spēlētājiem. Turnīra uzvarētājs S. Mihejevs pavisam izspēlēja tikai 15 spēles, kas pēc pašreizējiem standartiem būtu tikai iesildīšanās.

### Attīstība

Ar 2001. gada decembri Rīgas kauss sāka atgādināt mūsdienu sacensības. Tas tika rīkots skolas sporta zālē, ar iepriekšēju pieteikšanos un inventāra nodrošināšanu visiem vienlaicīgai spēlei. Ieradās Somijas viesi ar nopietnu starptautisko reitingu un aizņēma visu uzvarētāju pjedestālu. Turpmāk notika pakāpeniska spēles un organizatoriskā līmeņa celšanās, sacensības ilgu laiku notika RTU Lielajā aulā ar dalībnieku skaitu ik gadus starp 100 un 200, 2009. gadā tika pāriets uz Rīgas Kultūru vidusskolas sporta zāli un kopš 2015. gada dalībnieku skaits vienmēr pārsniedzis 200. Ar 2003. gadu turnīrs tika iekļauts prestižāko turnīru ("Eirolīgas") kalendārā, kopš 2005. gada ir Pasaules tūres svarīgāko turnīru (tolaik — "Lielā sešnieka") sarakstā.

Rekords uzvaru ziņā pašlaik pieder Edgaram Caicam, kurš 2010. gadā pirmais sasniedza 4 titulu robežu. Viņa rezultātu pašlaik atkārtojuši Atis Sīlis un Maksims Borisovs.

2018. gada decembra 20. Rīgas kausā piedalījās 250 spēlētāji no 12 valstīm, starp kuriem bija 17 no vadošajiem pasaules reitinga 30 spēlētājiem. Skaita rekords starp visiem Pasaules tūres turnīriem tika sasniegts 2017. gadā — 257 dalībnieki. Plašās un neierobežotās stipru spēlētāju dalības dēļ Rīgas kauss ārzemēs reizēm tiek dēvēts par galveno sezonas turnīru vai neoficiālu atklāto pasaules čempionātu. 2020. gadā Rīgas kauss nenotika Covid-19 pandēmijas radīto juku dēļ, 2021. gadā tas ieplānots novembra beigās.

Formāts
-------

Turnīrs kopš 2012. gada notiek divās dienās. Pirmajā tiek izspēlēta kvalifikācijas kārta zemāk reitingotajiem spēlētājiem (vairums no tiem nāk no nedēļu pirms tam rīkojamā skolnieku galda hokeja masu pasākuma "Sarauj!"), dalībnieku un uzvarētāju skaitu nosaka, vadoties no aprēķina, lai pamatturnīrā piedalītos 170 vai 190. Seko apakšgrupu spēles (kurās piedalās visi pamatturnīra spēlētāji, reizēm no tā tika atbrīvoti stiprākie 8), pēc kurām spēlētāji pēc rezultātiem sadalās pa līgām (augšējā līga sastāv no 4 grupām pa 20 spēlētājiem, no kuriem pa 12 labākajiem no grupas iekļūst finālgrupās). Nākamajā dienā spēlē tikai labākie 48 spēlētāji, kuri divās finālgrupās riņķa turnīros izspēlē labākās vietas un to sadalījumu izslēgšanas spēlēs ("*play-off*").

Apbalvošana
-----------

Dažādas balvas tiek pasniegtas pirmo 16 vietu ieguvējiem un atsevišķās vērtējuma kategorijās, ieskaitot dāmas un juniorus. Rīgas kauss izcēlās starp citiem turnīriem ar to, ka tajā jau sākuma laikos apbalvoja arī zemāko līgu uzvarētājus, kas tad vēl nebija kļuvis par normu.

Uzvarētāji
----------

| Datums | 1. vieta | 2. vieta | 3. vieta |
| --- | --- | --- | --- |
| 1. 2000/06/10 | Flag of Latvija Latvija Raivis Sternāts | Flag of Latvija Latvija Mārtiņš Zirnis | Flag of Latvija Latvija Jānis Ķirsis |
| 2. 2000/12/09 | Flag of Latvija Latvija Sergejs Mihejevs | Flag of Latvija Latvija Raivis Sternāts | Flag of Latvija Latvija Mārtiņš Zirnis |
| 3. 2001/12/08 | Flag of Somija Somija Janne Kokko | Flag of Somija Somija Jani Lappalainens | Flag of Somija Somija Aki Teivainens |
| 4. 2002/12/07 | Flag of Somija Somija Janne Kokko | Flag of Latvija Latvija Didzis Ozoliņš | Flag of Krievija Krievija Aleksejs Šastovs |
| 5. 2003/12/07 | Flag of Zviedrija Zviedrija Hanss Estermans | Flag of Zviedrija Zviedrija Pontuss Eriksons | Flag of Somija Somija Mikko Kariainens |
| 6. 2004/10/23 | Flag of Latvija Latvija Edgars Caics | Flag of Somija Somija Kristians Iso-Trīkeri | Flag of Krievija Krievija Ivans Zaharovs |
| 7. 2005/12/10 | Flag of Latvija Latvija Edgars Caics | Flag of Zviedrija Zviedrija Pontuss Eriksons | Flag of Somija Somija Kristians Iso-Trīkeri |
| 8. 2006/12/02 | Flag of Somija Somija Roni Nutunens | Flag of Zviedrija Zviedrija Dāniels Vallens | Flag of Somija Somija Janne Ollila |
| 9. 2007/12/08 | Flag of Latvija Latvija Atis Sīlis | Flag of Krievija Krievija Aleksejs Zaharovs | Flag of Latvija Latvija Raivis Pukinskis |
| 10. 2008/12/06 | Flag of Latvija Latvija Atis Sīlis | Flag of Krievija Krievija Ivans Zaharovs | Flag of Latvija Latvija Edgars Caics |
| 11. 2009/12/05 | Flag of Latvija Latvija Edgars Caics | Flag of Somija Somija Ahti Lampi | Flag of Krievija Krievija Andrejs Voskoboiņikovs |
| 12. 2010/12/04 | Flag of Latvija Latvija Edgars Caics | Flag of Latvija Latvija Matīss Saulītis | Flag of Čehija Čehija Petrs Tmejs |
| 13. 2011/12/03 | Flag of Krievija Krievija Oļegs Dmitričenko | Flag of Krievija Krievija Jānis Galuzo | Flag of Čehija Čehija Petrs Tmejs |
| 14. 2012/12/02 | Flag of Krievija Krievija Maksims Borisovs | Flag of Latvija Latvija Edgars Caics | Flag of Somija Somija Ahti Lampi |
| 15. 2013/12/08 | Flag of Krievija Krievija Maksims Borisovs | Flag of Latvija Latvija Edgars Caics | Flag of Somija Somija Ahti Lampi |
| 16. 2014/12/07 | Flag of Latvija Latvija Atis Sīlis | Flag of Krievija Krievija Jānis Galuzo | Flag of Latvija Latvija Edgars Caics |
| 17. 2015/12/06 | Flag of Krievija Krievija Maksims Borisovs | Flag of Latvija Latvija Edgars Caics | Flag of Latvija Latvija Atis Sīlis |
| 18. 2016/12/04 | Flag of Latvija Latvija Atis Sīlis | Flag of Latvija Latvija Edgars Caics | Flag of Zviedrija Zviedrija Oskars Henriksons |
| 19. 2017/12/03 | Flag of Krievija Krievija Maksims Borisovs | Flag of Latvija Latvija Edgars Caics | Flag of Krievija Krievija Sergejs Ivanovs |
| 20. 2018/12/02 | Flag of Krievija Krievija Arsēnijs Stoļarovs | Flag of Latvija Latvija Edgars Caics | Flag of Krievija Krievija Ņikita Žolobovs |
| 21. 2019/12/01 | Flag of Krievija Krievija Maksims Borisovs | Flag of Krievija Krievija Deņiss Matvejevs | Flag of Somija Somija Kevins Eriksons |

Atsauces
--------

1. ↑  «Visu notikušo ITHF sacensību saraksts». Arhivēts no oriģināla, laiks: 2019. gada 10. aprīlī. Skatīts: 2019. gada 26. decembrī.
2. 1 2  «Galda hokejs Latvijā». Arhivēts no oriģināla, laiks: 2015. gada 9. decembrī. Skatīts: 2019. gada 4. jūlijā.
3. ↑  «Хоккей и музыка в исполнении Александра Минченко». Arhivēts no oriģināla, laiks: 2019. gada 18. novembrī.
4. ↑  1. Rīgas Kauss Sandis Kalniņš, 2013, LGHF
5. ↑  2. Rīgas kauss Archived 2019. gada 1. jūlijā, *Wayback Machine* vietnē. Sandis Kalniņš, 2013, LGHF
6. ↑  Почти "московский" финал в Риге Archived 2019. gada 3. jūlijā, *Wayback Machine* vietnē. 2009
7. ↑  Edgaram Caicam 4. "Rīgas kauss" galda hokejā Sporta centrs, G. Gailītis, V. Bērziņš, 2010.
8. ↑  «Кубок Риги в 4-й раз выиграл Максим Борисов». Arhivēts no oriģināla, laiks: 2017. gada 10. decembrī. Skatīts: 2019. gada 4. jūlijā.
9. ↑  «ITHF: Riga Cup 2018». Arhivēts no oriģināla, laiks: 2019. gada 10. aprīlī. Skatīts: 2019. gada 4. jūlijā.
10. ↑  257 - рекорд Мирового Тура в Риге!
11. ↑  «Курская ФНХ: XX Кубок Риги». Arhivēts no oriģināla, laiks: 2019. gada 3. jūlijā. Skatīts: 2019. gada 4. jūlijā.
12. ↑  «Санкт-Петербургская ФНХ: Открытый Чемпионат мира». Arhivēts no oriģināla, laiks: 2017. gada 10. decembrī. Skatīts: 2019. gada 4. jūlijā.
13. ↑  «ФНХ Беларуси: Рижский бальзам на душу». Arhivēts no oriģināla, laiks: 2019. gada 3. jūlijā. Skatīts: 2019. gada 4. jūlijā.
14. ↑  «Двумя неделями ранее в Риге: и снова Борисов!». Arhivēts no oriģināla, laiks: 2019. gada 3. jūlijā. Skatīts: 2019. gada 4. jūlijā.
15. ↑  Эстонская НХФ: Бальзам на душу. Рижский Archived 2009. gada 8. maijā, *Wayback Machine* vietnē. (2007)

Ārējās saites
-------------

* I. Pavlovska video par pirmo Rīgas kausu 2000. gada jūnijā
* Video no RK-2016: reitinga līderu Caica un Borisova spēle